ममता बनर्जी कहती हैं कि उनसे सलाह लिए बिना दाम बढ़ा दिए गए हैं और दूसरी बड़ी पार्टी डीएमके है जो कहती है कि दाम बढ़ाना गलत है लेकिन उसकी वजह से सरकार से अलग होने का सवाल ही नहीं पैदा होता. इसका कारण शायद यह है कि पूंजीवादी अर्थव्यवस्था के सबसे बड़े पैरोकार देश की विदेशमंत्री जब भारत आती हैं तो सबसे पहले ममता बनर्जी से मिलती हैं और उन्हें अपने देश के व्यापार के रास्ते में पड़ रही अड़चनों को दूर करने के लिए कहती हैं. ममता बनर्जी को अमरीकी सरकार और व्यापार की दुनिया बहुत ही सम्मान से देखती है इसलिए उनसे यह उम्मीद करना कि वे अमरीकी हितों के खिलाफ जायेगीं, नामुमकिन है. अमरीकी विदेशमंत्री ने जब उनसे फ़रियाद की कि उनके देश की बड़ी कंपनियों को खुदरा व्यापार में भारत में पाँव जमाने दिया जाए तो तृणमूल कांग्रेस की बॉस ने विचार करने का भरोसा दे दिया. जानकार बताते हैं कि उसके बाद ही अपने देश में अमरीकी एकाधिकारवादी कंपनियों को बहुत बड़ा बाज़ार नज़र आने लगा है. ज़ाहिर है कि तृणमूल कांग्रेस के लोग अमरीकी हितों को ध्यान में रख कर ही किसी भी राजनीतिक पार्टी का विरोध करेंगे.